**Suruçin pommi-isku** tapahtui Turkissa Suruçin kaupungissa Syyrian vastaisen rajan tuntumassa 20. heinäkuuta 2015. Itsemurhapommittajan laukaisema pommi räjähti noin kello 12.00 paikallista aikaa Amaran kulttuurikeskuksessa, jonne oli kokoontunut 300 turkkilaisen vasemmistopuolueen Ezilenlerin Sosyalist Partisin nuoriso-osaston jäsentä, joiden tarkoitus oli lähteä uudelleenrakentamaan kurdikaupunki Kobanea. Iskussa kuoli 32 henkilöä ja haavoittui yli 100. Tekijällä uskotaan olevan yhteyksiä Isis-järjestöön.

Tapahtumat
----------

Surmansa saaneet olivat turkkilaisia ja kurdiopiskelijoita, mutta joukossa oli myös anarkisteja sekä muita vasemmistoaktivisteja. He olivat kokoontuneet Suruçiin viedäkseen humanitaarista apua 10 kilometrin päässä rajan toisella puolella sijaitsevaan Kobanên kaupunkiin, jonka hallinnasta oli vuoden verran käyty rajuja taisteluita sitä puolustaneiden kurdijoukkojen ja Isis-järjestön välillä. Silminnäkijähavaintojen mukaan pommi räjähti keskellä väkijoukkoa, kun tapahtuman osallistujat olivat kokoontuneet kulttuurikeskuksen pihamaalle antamaan julkilausumaa tiedotusvälineille.

Pian Suruçissa tehdyn iskun jälkeen toinen itsemurhapommittaja räjäytti itsensä Rojavan kurdialueella Kobanén kaupungin tuntumassa sijaitsevalla rajanylityspisteellä surmaten kaksi kurditaistelijaa.

Tekijä
------

Turkkilaisten viranomaisten mukaan pommi-iskun toteuttaja oli kurditaustainen Seyh Abdurrahman Alagoz Adıyamanin maakunnasta. Alagoz oli yksi niistä sadoista turkkilaisista ja kurdeista, joita ISIS oli rekrytoinut Adıyamanin maakunnasta. Viranomaisten mukaan Alagozin henkilöllisyys varmistettiin DNA-testillä. Paikallisen Radikal-lehden haastatteleman tekijän äidin mukaan hänen poikansa oli opiskellut Adıyamanin yliopistossa ja lähtenyt ulkomaille kuusi kuukautta ennen iskuja yhdessä veljensä kanssa. Reutersin haastatteleman turkkilaisviranomaisen mukaan hän oli matkustanut Syyriaan Isis-järjestöön kytköksissä olevan toisen järjestön avulla.

Kurdipuolue HDP ilmoitti, että yksi pommi-iskun tekijöistä oli myös 20-vuotias nainen, joita poliisi oli vain muutama päivää ennen iskuja vapauttanut. Turkin poliisi oli sulkenut Twitterin kokonaan sinä päivänä, kun nainen oli vapautettu.

Seuraukset
----------

Suruçin pommi-iskussa kuoli yhteensä 32 henkilöä ja haavoittui yli 100. Iskun jälkeen useissa eri kaupungeissa pidätettiin useita Isis-järjestön rekrytoijiksi ja jihadisteiksi epäiltyjä henkilöitä. Tapahtumat aiheuttivat Istanbulissa laajoja mellakoita vielä samana iltana, kun mielenosoittajat ottivat yhteen poliisin kanssa, syyttäen maan presidenttiä ja hallitusta Isis-järjestön tukemisesta. Mielenosoituksia järjestettiin myös useissa muissa eri kaupungeissa. Mielenosoittajat syyttivät Turkin hallitsevaa Oikeus ja kehitys -puoluetta liian vähäisestä toiminnasta Isis-järjestöä vastaan.

Lähteet
-------

1. ↑  At least 31 dead in suspected ISIL suicide bombing in Turkey's border with Syria  20.7.2015. Hurriyet Daily News. Viitattu 22.7.2015. (englanniksi)
2. 1 2  Suruc massacre: 'Turkish student' was suicide bomber *BBC News*. BBC. Viitattu 11.1.2016. (englanniksi)
3. ↑  Two anarchists murdered & one left seriously injured today in ISIS suicide bombing  20.7.2015. Before It's News. Viitattu 22.7.2015. (englanniksi)
4. ↑  Suruç Bombing Victims Were Bringing Books And Toys To Kobanê  20.7.2015. The Rojava Report. Viitattu 22.7.2015. (englanniksi)
5. ↑  EYE-WITNESS TO SURUÇ MASSACRE SPEAKS  20.7.2015. Kurdish Question. Viitattu 22.7.2015. (englanniksi)
6. ↑  Isistä epäillään Turkin itsemurhaiskusta – Turkki koventaa otteitaan Syyrian rajalla  20.7.2015. Helsingin Sanomat.  Arkistoitu 12.9.2015. Viitattu 22.7.2015.
7. 1 2
8. 1 2  Suruc massacre highlights Turkey's Islamic State dilemma *BBC News*. BBC. Viitattu 11.1.2016. (englanniksi)
9. ↑  Kurds clash with police in Istanbul after deadly Suruc terror attack  20.7.2015. Russian Times. Viitattu 22.7.2015. (englanniksi)

Aiheesta muualla
----------------

* Kuvia tai muita tiedostoja aiheesta **Suruçin pommi-isku** Wikimedia Commonsissa